โปรดสรุปบทความ การบริหารจิตใจ สิ่งที่ยากที่สุดในการลงทุน
หลายคนเคยตั้งคำถามกับผมว่า อะไรคือสิ่งที่ยากที่สุดในการลงทุน ทักษะการอ่านธุรกิจอย่างยอดเยี่ยม เทคนิคการประเมินมูลค่าหลักทรัพย์ขั้นสูง หรืออาจจะเป็นความสามารถในการวิเคราะห์ผู้บริหารหรือเปล่า ผมตอบไปว่าเปล่าเลย สิ่งที่ยากที่สุดสำหรับผมเป็นสิ่งที่เรียบง่ายกว่านั้นมาก สิ่งที่ยากที่สุดในการลงทุนคือ “การบริหารจิตใจ” การเรียนรู้ความรู้เชิงวิชาการอย่างการบริหารธุรกิจ การวิเคราะห์หลักทรัพย์ การประเมินมูลค่านั้นถือว่าง่ายกว่าการเรียนรู้เรื่องการบริหารจิตใจมาก เพราะบางครั้ง รู้ยังไงก็ทำไม่ได้ เหตุผลมันไม่มากพอที่จะข่มอารมณ์เอาไว้อยู่ ทันทีที่เราตัดสินใจเดินเข้าสู่ตลาดหุ้น เราจะต้องพบกับมรสุมทางความรู้สึกเป็นร้อยเป็นพันแบบ ความเจ็บปวดจากการขาดทุนบ้าง ค่าเสียโอกาสจากการไม่ได้ซื้อหุ้นบ้าง ตลาดดีแต่หุ้นเราไม่ดีบ้าง ความอิจฉาในความสำเร็จของผู้อื่นบ้าง กราฟความรู้สึกของนักลงทุนในระยะต้นก็ไม่ต่างจากกราฟของหุ้นที่ถือเท่าไหร่นัก เมื่อหุ้นขึ้นก็ลิงโลดเสียใหญ่โต รู้สึกว่าเรานี่เซียน เรานี่เก่งแท้ๆ แต่พอหุ้นตกก็หดหู่เสียใจ รู้สึกแย่ รู้สึกว่าไม่น่าเอาเงินมาทิ้งแบบนี้เลย วงจรอันแสนน่าขันนี้เกิดขึ้นกับนักลงทุนทุกคนเป็นธรรมชาติ เกิดมากเกิดน้อยก็ขึ้นอยู่กับว่าเราเอาใจไปผูกกับตลาดไว้มากแค่ไหน เคล็ดลับของการลงทุนคือเราต้องรู้จักดึงใจออกมาจากตลาดให้มากที่สุด เพราะการลงทุนเป็นเรื่องของเหตุผลมากกว่าอารมณ์เสมอ ยิ่งผูกใจกับตลาดมาก ความสามารถในการวิเคราะห์ยิ่งหดทู่ลงเท่านั้น สุดท้ายนอกจากจะเสียใจแล้ว เงินที่มีในมือก็อาจจะยิ่งเสียไปอีกด้วย นักลงทุนเหมือนคนขายของชำในบ่อนคาสิโน เมื่อนักพนันโห่ร้องด้วยความดีใจ เราจะเสนอขายแชมเปญให้เขาเปิดฉลอง เราจะหากำไรเล็กน้อยจากความดีใจนั้น เมื่อนักพนันร้องไห้ด้วยความเสียใจ เราจะเสนอขายน้ำหวานให้เขาดื่มปลอบใจ และหากำไรเล็กน้อยจากความเสียใจนั้น สิ่งที่ยากที่สุดของการขายของในคาสิโนไม่ใช่การขายของ แต่คือการหักห้ามใจไม่ให้ตัวเองกระโจนลงไปหมุนรูเล็ตกลายเป็นนักพนันเสียเอง การบริหารจิตใจจึงเป็นศาสตร์ที่ยากที่สุดของผมเสมอ ผมจะอมยิ้มตลอดเมื่อเวลามีคนพูดว่า “การเล่นหุ้นมันง่าย ลงก็ซื้อขึ้นก็ขาย แค่นี้ก็กำไรแล้ว” อยู่ตลาดมาพักหนึ่งจึงได้เข้าใจ จุดต่ำสุดยังมีจุดต่ำกว่า และสูงเกินไปก็จะยังมีสูงได้อีกเสมอ ดูแลรักษากายรักษาใจให้ดี อย่าปล่อยให้ความรู้สึกที่มีย่อยยับไปตามตลาดที่ผันผวนและรุนแรง ลงทุนศาสตร์ – Investerest
สิ่งที่ยากที่สุดในการลงทุนคือ การบริหารจิตใจ ในเมื่อหลายคนรู้แต่ทำไม่ได้ จากการที่มีเหตุผลไม่มากพอจะข่มอารมณ์เอาไว้ แม้จะเคยรู้ว่าทันทีที่เราตัดสินใจเดินเข้าสู่ตลาดหุ้น ก็จะต้องพบกับความเจ็บปวดจากการขาดทุน ค่าเสียโอกาสจากการไม่ได้ซื้อหุ้น ราคาหุ้นที่ดิ่งสวนทางกับตลาด รวมไปถึงความอิจฉาในความสำเร็จของผู้อื่น และความลำพองในความเก่งของตัวเอง ทั้งที่สิ่งที่ควรทำคือ การไม่ปล่อยให้ความรู้สึกที่มีย่อยยับไปตามตลาดที่ผันผวนและรุนแรง เพราะหากเราไม่ดึงความรู้สึกของตัวเองออกมาจากตลาดให้ได้มากที่สุด ความสามารถในการวิเคราะห์ก็จะยิ่งแย่งลง ถึงขั้นที่อาจส่งผลให้เงินที่มีในมือหมดไปอย่างไร้ประโยชน์
5.กลยุทธ์การลงทุน,7.การจัดการการเงินส่วนบุคคล